CELEX: 32017D0099
Language: ro
Date: 2017-01-18 00:00:00
Title: Decizia de punere în aplicare (UE) 2017/99 a Comisiei din 18 ianuarie 2017 de modificare a Deciziei 93/195/CEE în ceea ce privește condițiile de sănătate animală și de certificare veterinară pentru reintroducerea cailor înregistrați pentru curse, competiții și evenimente culturale după exportul temporar în Mexic și în Statele Unite ale Americii și de modificare a anexei I la Decizia 2004/211/CE în ceea ce privește rubricile referitoare la China și Mexic din lista țărilor terțe și a regiunilor acestora din care importurile în Uniune de ecvidee vii și de material seminal, de ovule și de embrioni din specia ecvină sunt autorizate [notificată cu numărul C(2017) 128] (Text cu relevanță pentru SEE. )

20.1.2017   
               
               
                  RO
               
               
                  Jurnalul Oficial al Uniunii Europene
               
               
                  L 16/44
               
            DECIZIA DE PUNERE ÎN APLICARE (UE) 2017/99 A COMISIEI
      din 18 ianuarie 2017
      de modificare a Deciziei 93/195/CEE în ceea ce privește condițiile de sănătate animală și de certificare veterinară pentru reintroducerea cailor înregistrați pentru curse, competiții și evenimente culturale după exportul temporar în Mexic și în Statele Unite ale Americii și de modificare a anexei I la Decizia 2004/211/CE în ceea ce privește rubricile referitoare la China și Mexic din lista țărilor terțe și a regiunilor acestora din care importurile în Uniune de ecvidee vii și de material seminal, de ovule și de embrioni din specia ecvină sunt autorizate
      
         
            [notificată cu numărul C(2017) 128]
         
      
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare speciale prevăzute la punctul I din anexa A la Directiva 90/425/CEE (1), în special articolul 17 alineatul (3) litera (a),
      având în vedere Directiva 2009/156/CE a Consiliului din 30 noiembrie 2009 privind condițiile de sănătate animală care reglementează circulația și importul de ecvidee provenind din țări terțe (2), în special articolul 12 alineatele (1) și (4) și articolul 19 teza introductivă și literele (a) și (b),
      întrucât:
      
                  (1)
               
               
                  Directiva 2009/156/CE stabilește condițiile de sănătate animală pentru importul în Uniune de ecvidee vii. Aceasta prevede că importurile de ecvidee în Uniune sunt autorizate numai din țările terțe care îndeplinesc anumite cerințe de sănătate animală.
               
            
                  (2)
               
               
                  Decizia 93/195/CEE a Comisiei (3) prevede modele de certificate de sănătate pentru reintroducerea cailor înregistrați în Uniune după exportul temporar pentru a participa la curse, competiții și evenimente culturale. Modelul de certificat de sănătate prevăzut în anexa II la decizia menționată prevede, printre altele, că un cal înregistrat, exportat temporar pentru o perioadă de maximum 30 de zile, trebuie, de la ieșirea de pe teritoriul Uniunii, să se fi aflat numai în țara terță din care reintroducerea sa pe teritoriul Uniunii este certificată sau într-o țară terță care face parte din aceeași grupă sanitară, după cum se menționează în anexa I la respectiva decizie.
               
            
                  (3)
               
               
                  Evenimentele ecvestre din cadrul LG Global Champions Tour vor avea loc sub auspiciile Fédération Equestre Internationale la Miami, Statele Unite și în zona metropolitană a orașului Ciudad de Mexico, Mexic, în perioada 30 martie-30 aprilie 2017.
               
            
                  (4)
               
               
                  Având în vedere că evenimentele din cadrul LG Global Champions Tour din Statele Unite și din zona metropolitană a orașului Ciudad de Mexico vor fi supuse unui nivel ridicat de supraveghere veterinară oficială, este posibil să se stabilească condiții specifice de sănătate animală și de certificare veterinară pentru reintroducerea în Uniune a acestor cai care au fost exportați temporar pentru o perioadă de maximum 30 de zile în vederea participării la evenimentele ecvestre respective.
               
            
                  (5)
               
               
                  Decizia 93/195/CEE ar trebui modificată pentru a autoriza reintroducerea în Uniune, între 30 martie și 30 aprilie 2017, a cailor înregistrați pentru curse, competiții și evenimente culturale după exportul temporar în scopul participării la LG Global Champions Tour la Miami și la Ciudad de Mexico și pentru a oferi un model de certificat de sănătate care să acopere astfel de cai înregistrați.
               
            
                  (6)
               
               
                  Prin urmare, Decizia 93/195/CEE ar trebui modificată în consecință.
               
            
                  (7)
               
               
                  Decizia 2004/211/CE a Comisiei (4) stabilește o listă a țărilor terțe sau a părților acestora, în cazul în care se aplică regionalizarea, din care statele membre autorizează importurile de ecvidee și de material seminal, de ovule și de embrioni din specia ecvină și precizează celelalte condiții care se aplică acestor importuri. Lista respectivă figurează în anexa I la Decizia 2004/211/CE.
               
            
                  (8)
               
               
                  În vederea găzduirii unui eveniment ecvestru din cadrul LG Global Champions Tour în cursul unei perioade de 30 de zile în 2014, 2015, 2016, desfășurat sub auspiciile Fédération Equestre Internationale (FEI), autoritățile competente din China au solicitat recunoașterea unei părți din zona metropolitană Shanghai ca fiind indemnă de boli ale ecvideelor.
               
            
                  (9)
               
               
                  Ținând seama de informațiile și garanțiile oferite de autoritățile chineze și pentru a permite reintroducerea în Uniune a cailor înregistrați, după exportul temporar într-o anumită parte a Chinei, în conformitate cu cerințele Deciziei 93/195/CEE, Comisia a adoptat Deciziile de punere în aplicare 2014/127/UE (5), (UE) 2015/557 (6) și (UE) 2016/361 (7), în temeiul cărora regiunea CN-2 a fost aprobată temporar.
               
            
                  (10)
               
               
                  Autoritățile competente din China au solicitat ca regiunea CN-2 să fie recunoscută ca fiind o zonă indemnă de boli ale ecvideelor în scopul LG Global Champions Tour 2017, desfășurat sub auspiciile Fédération Equestre Internationale (FEI). Având în vedere că acest eveniment va avea loc în aceleași condiții de sănătate animală și de carantină ca cele care erau aplicabile în 2014, 2015 și 2016, este necesar să se adapteze data care figurează în coloana 15 a tabelului din anexa I la Decizia 2004/211/CE pentru regiunea CN-2, astfel încât să se prevadă o aprobare temporară doar a zonei respective.
               
            
                  (11)
               
               
                  Având în vedere că zona metropolitană a orașului Ciudad de Mexico este o regiune aflată la o altitudine mare, cu un risc redus de transmisiune prin vectori a stomatitei veziculoase sau a anumitor subtipuri de encefalomielită ecvină venezueleană și este o regiune în care encefalomielita ecvină venezueleană nu a fost raportată de peste doi ani, ar trebui să se autorizeze reintroducerea în Uniune a cailor înregistrați pentru curse, competiții și evenimente culturale, după exportul temporar pentru o perioadă de mai puțin de 30 de zile în zona metropolitană a orașului Ciudad de Mexico de la 30 martie 2017 până la 30 aprilie 2017. Este necesar să se modifice rubrica referitoare la Mexic din lista care figurează în anexa I la Decizia 2004/211/CE.
               
            
                  (12)
               
               
                  Prin urmare, Decizia 2004/211/CE ar trebui modificată în consecință.
               
            
                  (13)
               
               
                  Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
               
            ADOPTĂ PREZENTA DECIZIE:
      Articolul 1
      Decizia 93/195/CEE se modifică după cum urmează:
      
                  1.
               
               
                  La articolul 1, ultima liniuță se înlocuiește cu următorul text:
                  
                              „—
                           
                           
                              au participat la evenimentele ecvestre din cadrul LG Global Champions Tour la Miami, Statele Unite, și la Ciudad de Mexico, Mexic, și respectă cerințele prevăzute într-un certificat de sănătate întocmit în conformitate cu modelul de certificat din anexa X la prezenta decizie.”
                           
                        
            
                  2.
               
               
                  Anexa X se înlocuiește cu textul prevăzut în anexa I la prezenta decizie.
               
            Articolul 2
      Anexa I la Decizia 2004/211/CE se modifică în conformitate cu anexa II la prezenta decizie.
      Articolul 3
      Prezenta decizie se adresează statelor membre.
      
         Adoptată la Bruxelles, 18 ianuarie 2017.
         
            
               Pentru Comisie
            
            Vytenis ANDRIUKAITIS
            
               Membru al Comisiei
            
         
      
      
         (1)  JO L 268, 14.9.1992, p. 54.
      
         (2)  JO L 192, 23.7.2010, p. 1.
      
         (3)  Decizia 93/195/CEE a Comisiei din 2 februarie 1993 privind condițiile de sănătate animală și certificarea veterinară pentru reintroducerea cailor înregistrați pentru curse, competiții si evenimente culturale, după exportul temporar (JO L 86, 6.4.1993, p. 1).
      
         (4)  Decizia 2004/211/CE a Comisiei din 6 ianuarie 2004 de elaborare a listei țărilor terțe și a părților din teritoriile acestor țări din care statele membre autorizează importurile de ecvidee vii și de material seminal, de ovule și embrioni din specia ecvină și de modificare a Deciziilor 93/195/CEE și 94/63/CE (JO L 73, 11.3.2004, p. 1).
      
         (5)  Decizia de punere în aplicare 2014/127/UE a Comisiei din 7 martie 2014 de modificare a anexei I la Decizia 2004/211/CE în ceea ce privește rubrica referitoare la China din lista țărilor terțe și a părților acestora din care sunt autorizate importuri în Uniune de ecvidee vii și de material seminal, de ovule și de embrioni din specia ecvină (JO L 70, 11.3.2014, p. 28).
      
         (6)  Decizia de punere în aplicare (UE) 2015/557 a Comisiei din 31 martie 2015 de modificare a anexei I la Decizia 2004/211/CE în ceea ce privește rubrica referitoare la China din lista țărilor terțe și a părților acestora din care sunt autorizate importuri în Uniune de ecvidee vii și de material seminal, de ovule și de embrioni din specia ecvină (JO L 92, 8.4.2015, p. 107).
      
         (7)  Decizia de punere în aplicare (UE) 2016/361 a Comisiei din 10 martie 2016 de modificare a anexei I la Decizia 2004/211/CE în ceea ce privește rubrica referitoare la China din lista țărilor terțe și a părților acestora din care sunt autorizate importuri în Uniune de ecvidee vii și de material seminal, de ovule și de embrioni din specia ecvină (JO L 67, 12.3.2016, p. 57).
      
         ANEXA I
         
            
               „ANEXA X
               Textul imaginii
               
                  CERTIFICAT DE SĂNĂTATE
                  pentru reintroducerea în Uniune a cailor înregistrați după exportul temporar în Statele Unite ale Americii și în Mexic pentru cel mult 30 de zile pentru a participa la concursuri în Miami și în zona metropolitană a orașului Ciudad de Mexico
                  Certificat nr.
                  Eveniment specific:
                  Participarea la LG Global Champions Tour în Miami, Statele Unite, și în zona metropolitană a orașului Ciudad de Mexico, Mexic
                  Țara terță de expediere: Mexic (3)/Statele Unite ale Americii (3)
                  Ministerul responsabil: (inserați numele ministerului)
                  I. Identificarea calului
                  (a) Nr. documentului de identificare:
                  (b) Validat de:
                  (numele autorității competente)
                  II. Originea calului
                  Calul urmează să fie trimis de la:
                  (locul de expediere)
                  către:
                  (locul de destinație)
                  pe cale aeriană:
                  (numărul zborului)
                  Numele și adresa expeditorului:
                  Numele și adresa destinatarului:
                  III. Informații privind sănătatea
                  Subsemnatul, certific că exemplarul cabalin descris mai sus îndeplinește următoarele cerințe:
                  (a) provine dintr-o țară terță în care următoarele boli se declară în mod obligatoriu: pesta cabalină africană, durina, morva, encefalomielita ecvină (toate tipurile, inclusiv encefalomielita ecvină venezueleană), anemia infecțioasă ecvină, stomatita veziculoasă, rabia, antraxul;
                  (b) a fost examinat azi și nu prezintă semne clinice de boală (1);
                  (c) nu este destinat sacrificării în cadrul unui program național de eradicare a bolilor infecțioase sau contagioase;
                  (d) de la introducerea sa în țara terță sau, în cazul regionalizării oficiale în conformitate cu legislația Uniunii, într-o parte din teritoriul țării terțe (2), a fost rezident în exploatații aflate sub supraveghere veterinară, în grajduri separate, fără a veni în contact cu ecvidee cu o stare de sănătate inferioară, cu excepția competițiilor;
                  (e) provine de pe teritoriul sau, în cazul regionalizării oficiale în conformitate cu legislația Uniunii, dintr-o parte a unei țări terțe în care:
                  (i) encefalomielita ecvină venezueleană nu a fost prezentă în ultimii doi ani;
                  (ii) durina nu a fost prezentă în ultimele șase luni;
                  (iii) morva nu a fost prezentă în ultimele șase luni;
               
               Textul imaginii
               
                  (f) nu provine de pe teritoriul sau dintr-o parte a teritoriului unei țări terțe considerate, în conformitate cu legislația Uniunii, infectată cu pestă cabalină africană;
                  (g) nu provine dintr-o exploatație care a făcut obiectul unor măsuri de interdicție din motive de sănătate animală și nici nu a avut contact cu ecvidee care provin dintr-o exploatație care a făcut obiectul unei interdicții din motive de sănătate animală, în cadrul căreia sunt impuse următoarele condiții:
                  (i) în cazul în care nu au fost retrase din exploatație toate animalele care aparțin speciilor susceptibile de una sau mai multe dintre bolile menționate mai jos, perioada de interdicție a fost:
                  — de șase luni de la data la care ecvideele infectate au fost sacrificate sau retrase din exploatație, în cazul encefalomielitei ecvine;
                  — perioada necesară pentru efectuarea a două teste Coggins la interval de trei luni, cu rezultate negative obținute pe eșantioane prelevate de la animalele rămase după sacrificarea animalelor infectate, în cazul anemiei infecțioase ecvine;
                  — de o lună de la ultimul caz înregistrat, în cazul rabiei;
                  — de 15 zile de la ultimul caz înregistrat, în cazul antraxului;
                  (ii) în cazul în care toate animalele din speciile susceptibile de îmbolnăvire au fost sacrificate sau retrase din exploatație, perioada de interdicție este de 30 de zile de la data la care anexele au fost curățate și dezinfectate ca urmare a sacrificării sau retragerii animalelor, exceptând antraxul, pentru care perioada de interdicție este de 15 zile;
                  (h) provine dintr-o exploatație care:
                  (i) fie nu a făcut obiectul unor măsuri de interdicție pentru stomatita veziculoasă, iar animalul nu a intrat în contact cu ecvideele dintr-o exploatație care a făcut obiectul unor măsuri de interdicție în ultimele șase luni (3), fie
                  (ii) a fost indemnă de stomatită veziculoasă în perioada de 30 de zile înainte de expediere și în care animalul a fost protejat împotriva insectelor vector în aceste 30 de zile anterioare expedierii și unde a făcut obiectul unuia dintre următoarele teste de sănătate, efectuat pe o probă de sânge prelevată cu cel puțin 21 de zile după începutul perioadei de protecție împotriva vectorilor:
                  — un test de neutralizare a virusului, cu rezultat negativ, la o diluție a serului de 1/12 (3);
                  — un test serologic, cu rezultat negativ, efectuat în conformitate cu punctul B(2) din capitolul 2.1.19 din Manualul privind testele de diagnosticare și vaccinurile pentru animalele terestre al Organizației Mondiale pentru Sănătatea Animalelor (OIE) (3);
                  (i) din informațiile pe care le dețin, animalul nu a intrat în contact cu ecvidee contaminate cu o boală infecțioasă sau contagioasă în cele 15 zile anterioare prezentei declarații.
                  IV. Informații privind găzduirea și carantina:
                  (a) Calul a intrat pe teritoriul Mexicului (3)/Statelor Unite ale Americii (3) la (4).
                  (b) Calul a sosit în Mexic(3)/Statele Unite ale Americii (3) dintr-un stat membru al Uniunii Europene sau din Mexic (3)/Statele Unite ale Americii (3).
                  (c) În conformitate cu informațiile disponibile, calul nu s-a aflat în mod continuu timp de 30 de zile sau mai mult în afara Uniunii Europene, fiind inclusă și data întoarcerii stabilită în conformitate cu prezentul certificat, și nu s-a aflat în afara Mexicului sau a Statelor Unite ale Americii de la data părăsirii Uniunii Europene.
                  V. Calul va fi trimis într-un vehicul curățat și dezinfectat în prealabil cu un dezinfectant aprobat oficial în țara terță de expediție și proiectat în așa fel încât dejecțiile, paiele sau furajele să nu se poată pierde în timpul transportului.
               
               Textul imaginii
               
                  VI. Prezentul certificat este valabil 10 zile.
                  Data
                  Locul
                  Ștampila și semnătura medicului veterinar oficial (1)
                  Numele cu majuscule și calitatea.
                  (1) Culoarea ștampilei și a semnăturii trebuie să fie diferită de culoarea textului imprimat.
                  (1) Prezentul certificat trebuie eliberat în ziua încărcării animalului în vederea expedierii către Uniunea Europeană sau în ultima zi lucrătoare anterioară îmbarcării.
                  (2) Decizia 2004/211/CE a Comisiei din 6 ianuarie 2004 de elaborare a listei țărilor terțe și a părților din teritoriile acestor țări din care statele membre autorizează importurile de ecvidee vii și de material seminal, de ovule și embrioni din specia ecvină și de modificare a Deciziilor 93/195/CEE și 94/63/CE (JO L 73, 11.3.2004, p. 1).
                  (3) Se elimină, după caz.
                  (4) A se preciza data introducerii (zz/ll/aaaa).
               ”
         
      
      
         ANEXA II
         Tabelul din anexa I la Decizia 2004/211/CE se modifică după cum urmează:
         
                     1.
                  
                  
                     În coloana 15 a rândului corespunzător regiunii CN-2 din China, mențiunea „Valabil de la 15 aprilie la 15 mai 2016” se înlocuiește cu mențiunea „Valabil de la 20 aprilie la 20 mai 2017”.
                  
               
                     2.
                  
                  
                     În coloana 15 a rândului corespunzător regiunii MX-1 din Mexic, mențiunea „Valabil de la 30 martie la 30 aprilie 2016” se înlocuiește cu mențiunea „Valabil de la 30 martie la 30 aprilie 2017”.